

Noc kriminálnych príbehov aj s autorkou bestsellerov Donnou Leonovou
2014-09-23
Jubilejná desiata Noc kriminálnych príbehov sa uskutoční dnes 23. septembra v susednej Viedni.
Noc kriminálnych príbehov v Café Museum © Mirjam Reither
Počas večera sa vo viedenských kaviarňach predstavia tvorcovia žánru z domáceho Rakúska i zahraničia. Diváci si pri šálke typickej viedenskej "melanž" vychutnajú čítačky tvorcov krimi a detektívok ako sú Bernhard Aichner, Marc Elsberg, David Hewson, Andrea Maria Schenkel, Andreas Pittler, Petra Reski, Eva Rossmannová či Claudia Rossbacherová. Počas večera plného napätia sa predstaví na 51 autorov a protagonistov v 40 viedenských kaviarňach a lokáloch.
Americká autorka bestsellerov Donna Leonová © echo medienhaus/Ludwig Schedl
Špeciálnym hosťom akcie bude americká autorka bestsellerov Donna Leonová, ktorá zavíta na Noc kriminálnych príbehov do Viedne už po druhý raz. Priaznivci Leonovej sa môžu tešiť na čítačku z jej posledného románu Zlaté vajce v podaní viedenskej herečky Konstanze Breitebnerovej.
Ďalšie informácie o žánrovom literárnom večeri, ktorý je voľne prístupný, na www.kriminacht.at.
(com)


Spracoval: Dana Illéšová
Preberať obsah stránky je možné len so súhlasom redakcie. Všetky práva vyhradené.

